Mere end 50 organisationer beder Google om at lave regler for Android-bloatware | Version2
I kampen for privatlivet og sikkerhed har 53 organisationer sendt et brev til Googles CEO, Sundar Pichai, med en opfordring om at skærpe reglerne for bloatware.
Frederik Marcher Hansen Fredag, 10. januar 2020 - 10:28 1
I et åbent brev beder 53 organisationer Google om at skride til handling over for de apps, som leverandører præinstallerer på nye Android-smartphones, men som er umulige at fjerne - såkaldt bloatware.
Brevet er underskrevet af 53 organisationer og har Googles CEO, Sundar Pichai, som modtager.
De præinstallerede apps kan have særlige rettigheder, der gør, at de kan 'operere uden for Androids sikkerhedsmodel', står der i brevet.
»Det betyder, at rettighederne kan defineres af app'en - herunder adgang til mikrofonen, kameraet og lokation - uden at udløse en standard Android-sikkerhedsmeddelelse,« står der i brevet.
Læs også: Slip af med uønskede standard-apps på Android uden at roote din telefon
Forslag om tre regler
De tre regler, der foreslås, er:
Det skal være muligt permanent at afinstallere appsene fra en telefon. Det bør også inkludere al relateret baggrundsservice, der fortsætter med at køre, selvom en app er slået fra.
Præinstallerede apps skal overholde samme kontroltjek som dem i Play Store, særligt i forhold til deres rettigheder.
Præinstallerede apps skal have en opdateringsmekanisme, helst gennem Google Play og uden en brugerkonto.
Tjekkes ikke for bugs og malware
I brevet henvises der til en forskningsartikel fra marts 2018, som fandt, at de præinstallerede apps er 'et privatlivs- og sikkerhedsmæssigt rod'.
Årsagen er, at denne bloatware ikke går igennem Googles app-screeningsproces, således at appsene ikke undersøges for, om de har »overdrevne« rettigheder, de tjekkes ikke for sikkerhedshuller eller malware, og de kan heller ikke opdateres i Google Play-butikken.
I forskningsartiklen fremgår det, at 91 pct. af de præinstallerede apps, der blev testet, ikke var tilgængelige i Google Play-butikken.
22. jun 2016 Microsoft prøvekører værktøj til at fjerne bloatware fra Windows 10
24. aug 2015 Android-telefoner vil fremover indeholde mindre præinstalleret ragelse
#1 Jørgen Elgaard Larsen 13. januar 2020 - 14:40
Også Googles eget?
Gad vide, om det lykkes dem at overtale Google til også at tillade afinstallation af alt det crap^H^H^H^Hbloatware, som er fremstillet af Google selv?